b"\n_START_ARTICLE_\nJoan God\xc3\xb3 i Lluci\xc3\xa0\n_START_SECTION_\nTraject\xc3\xb2ria\n_START_PARAGRAPH_\nJoan God\xc3\xb3 i Lluci\xc3\xa0, segon dels disset fills de Ramon God\xc3\xb3 i Pi\xc3\xa9, dirig\xc3\xad i fou propietari de La Igualadina Cotonera, empresa t\xc3\xa8xtil amb m\xc3\xa9s de 500 treballadors on el 1885 s'hi va fer la primera instal\xc2\xb7laci\xc3\xb3 d'enllumenat el\xc3\xa8ctric d'Igualada amb producci\xc3\xb3 pr\xc3\xb2pia. Membre destacat del Partit Liberal a Igualada, en fou alcalde entre el 27 de febrer de 1887 i el 5 de desembre de 1890 i de nou en un breu per\xc3\xadode entre el 26 de febrer i el 18 mar\xc3\xa7 de 1930. Durant el seu primer mandat com alcalde es constru\xc3\xafren les carreteres de Manresa, Valls i Carme i es van fer millores urban\xc3\xadstiques. El 1899 va ser un dels fundadors del Cercle Mercantil. Fou caporal del sometent del districte, que inclo\xc3\xafa 34 pobles._NEWLINE_Fou elegit diputat a les eleccions generals espanyoles de 1910 i durant 12 anys fou diputat provincial. Fou nomenat cavaller de l'Orde d'Isabel la Cat\xc3\xb2lica i posse\xc3\xafa la medalla d'or del Bruc._NEWLINE_El seu fill primog\xc3\xa8nit, Joan God\xc3\xb3 i Pelegr\xc3\xad (1876-1957), fou el continuador dels negocis industrials de la fam\xc3\xadlia, i tamb\xc3\xa9 arrib\xc3\xa0 a ser alcalde d\xe2\x80\x99Igualada (1906-1914). _NEWLINE_A Igualada hi ha un carrer en honor de Joan God\xc3\xb3 i Lluci\xc3\xa0. Est\xc3\xa0 previst que l'edifici hist\xc3\xb2ric de La Igualadina Cotonera aculli en el futur el Museu de la Premsa de Catalunya segons el conveni signat entre l'ajuntament d'Igualada i el Grup God\xc3\xb3."